Sentenza tal-Qorti Ġenerali tal-15 ta’ Frar 2023 – RH vs Il-Kummissjoni
(Kawża T-175/21) 1
(“Strument ta’ għajnuna qabel l-adeżjoni – Regolament finanzjarju – Investigazzjoni tal-OLAF – Deċiżjoni tal-Kummissjoni timponi sanzjoni amministrattiva – Esklużjoni tal-proċeduri għall-għoti ta’ kuntratti u mill-għoti ta’ sussidji ffinanzjati mill-baġit ġenerali tal-Unjoni u mill-FEŻ – Inklużjoni fid-database tas-sistema ta’ identifikazzjoni bikrija u ta’ esklużjoni – Kondotta professjonali serjament skorretta – Żball manifest ta’ evalwazzjoni – Responsabbiltà mhux kuntrattwali – Ksur suffiċjentement serju ta’ dispożizzjoni legali li tagħti drittijiet lill-individwi”)
Lingwa tal-kawża: l-Ingliż
Partijiet
Rikorrent: RH (rappreżentant: L. Levi, avukata)
Konvenut: Il-Kummissjoni Ewropea (rappreżentanti: J. Estrada de Solà, P. Rossi u R. Pethke, aġenti)
Suġġett
Bir-rikors tagħha, ir-rikorrenti titlob, minn naħa, abbażi tal-Artikolu 263 TFUE, l-annullament tad-deċiżjoni tal-Kummissjoni Ewropea tat-18 ta’ Frar 2021 li teskludiha milli tipparteċipa fil-proċeduri għall-għoti ta’ kuntratti u għall-għoti ta’ sussidji fil-kuntest tal-baġit ġenerali tal-Unjoni Ewropea u tal-ħdax-il Fond Ewropew għall-Iżvilupp kif ukoll milli tipparteċipa fil-proċeduri għall-għoti ta’ fondi fil-kuntest tar-Regolament (UE, Euratom) 2018/1046 u mill-proċedura għall-parteċipazzjoni fil-proċeduri għall-għoti ta’ fondi abbażi tal-Fond Ewropew għall-Iżvilupp irregolata mir-Regolament (UE) 2018/1877 u, min-naħa l-oħra, abbażi tal-Artikolu 268 TFUE, kumpens għad-dannu mġarrab minnha minħabba dan.
Dispożittiv
Id-deċiżjoni tal-Kummissjoni Ewropea tat-18 ta’ Frar 2021 li teskludi lil RH milli tipparteċipa fil-proċeduri għall-għoti ta’ kuntratti u għall-għoti ta’ sussidji fil-kuntest tal-baġit ġenerali tal-Unjoni Ewropea u tal-ħdax-il Fond Ewropew għall-Iżvilupp kif ukoll milli tipparteċipa fil-proċeduri għall-għoti ta’ fondi fil-kuntest tar-Regolament (UE, Euratom) 2018/1046 u mill-proċedura għall-parteċipazzjoni fil-proċeduri għall-għoti ta’ fondi abbażi tal-Fond Ewropew għall-Iżvilupp irregolata mir-Regolament (UE) 2018/1877 hija annullata.
Ir-rikors huwa miċħud għall-bqija.
Kull parti għandha tbati l-ispejjeż tagħha.
____________
1     ĠU C 206, 31.5.2021.